b'\n_START_ARTICLE_\nBeloruska ljudska republika\n_START_SECTION_\nZgodovina\n_START_PARAGRAPH_\nBeloruska ljudska republika je bila ustanovljena 25. marca 1918, med prvo svetovno vojno, ko so Belorusijo okupirali Nemci v skladu z brest-litovskim mirom._NEWLINE_Po ruski februarski revoluciji marca 1917 so v Belorusiji za\xc4\x8deli aktivno razpravljati o bodisi pridobitvi avtonomije znotraj Rusije ali razglasitvi samostojnosti. Zastopniki ve\xc4\x8dine beloruskih pokrajin ter razli\xc4\x8dnih dru\xc5\xbebenih skupin in politi\xc4\x8dnih usmeritev so decembra 1917 ustanovili Beloruski narodni svet, ki je za\xc4\x8del oblikovati beloruske vladne ustanove. Ne bolj\xc5\xa1eviki ne Nemci Beloruskega narodnega sveta niso priznali, vendar so Nemci na neodvisno Belorusijo gledali tudi kot na uresni\xc4\x8ditev svojega geopoliti\xc4\x8dnega na\xc4\x8drta oblikovanja tamponskih dr\xc5\xbeav za Srednjo Evropo._NEWLINE_Vzporedno s pogajanji med Nemci in ruskimi bolj\xc5\xa1eviki za kon\xc4\x8danje vojne je Beloruski narodni svet za\xc4\x8del aktivno zahtevati priznanje avtonomnega statusa Belorusije, medtem ko so znotraj njega \xc5\xa1e vedno potekale razprave, ali naj Belorusija postane avtonomna znotraj Rusije ali naj razglasi samostojnost._NEWLINE_Beloruski narodni svet je v Prvi ustavni listini, sprejeti 21. februarja 1918, sebe razglasil za edino legitimno oblast na ozemlju Belorusije. Po podpisu brest-litovskega miru med Nemci in bolj\xc5\xa1eviki je Beloruski narodni svet 9. marca 1918 sprejel Drugo ustavno listino, s katero je razglasil ustanovitev Beloruske ljudske republike. Beloruski narodni svet je postal za\xc4\x8dasna vlada Belorusije in se preimenoval v Svet Beloruske ljudske republike (tudi: Rada Beloruske ljudske republike). 25. marca 1918 je Svet izdal Tretjo ustavno listino, s katero je razglasil samostojnost Belorusije. Temu so po beloruskih mestih sledila krajevna zborovanja, na katerih so sprejemali resolucije v podporo ustanovitvi samostojne republike._NEWLINE_Ko je po podpisu brest-litovskega miru v Minsk vkorakala nem\xc5\xa1ka vojska, je ovirala delo Sveta Beloruske ljudske republike, toda ta je kljub temu za\xc4\x8del organizirati vladne ustanove v razli\xc4\x8dnih delih Belorusije, kot tudi nacionalni izobra\xc5\xbeevalni sistem in belorusko vojsko.\n_START_SECTION_\nOzemlje\n_START_PARAGRAPH_\nV skladu s Tretjo ustavno listino naj bi Beloruska ljudska republika obsegala ozemlje, kjer so bili Belorusi v absolutni ve\xc4\x8dini. To so bili Mogiljovska gubernija, beloruski deli Min\xc5\xa1\xc4\x8danske, Grodno\xc5\xa1ke, Vilenske, Vitebske in Smolenske gubernije ter deli nekaterih drugih sosednjih gubernij, naseljeni z Belorusi. To ozemlje so sicer ob Belorusih naseljevali tudi \xc5\xa1tevilni Litvanci, Poljaki in Judi.\n_START_SECTION_\nVojska\n_START_PARAGRAPH_\nMlada beloruska republika je posku\xc5\xa1ala ustanoviti redno vojsko. \xc5\xbde leta 1917 so se za\xc4\x8dele oblikovati beloruske voja\xc5\xa1ke enote znotraj razkrajajo\xc4\x8de se Ruske imperialne armade. V vojski beloruske republike je slu\xc5\xbeilo ok. 11.000 vojakov, ve\xc4\x8dinoma prostovoljcev.\n_START_SECTION_\nNekatera druga dejanja neodvisne beloruske vlade\n_START_PARAGRAPH_\nV \xc4\x8dasu svojega kratkega obstoja je beloruska vlada vzpostavila tesne stike z Ukrajinsko ljudsko republiko, organizirala uvoz \xc5\xbeivil iz Ukrajine in s tem prepre\xc4\x8dila lakoto v dr\xc5\xbeavi. Belorusija je ustanovila diplomatska zastopstva v Nem\xc4\x8diji, Estoniji, Ukrajini, Finski, \xc4\x8ce\xc5\xa1koslova\xc5\xa1ki, Tur\xc4\x8diji in nekaterih drugih dr\xc5\xbeavah, da bi lobirala za beloruske interese ali podpirala beloruske vojake in begunce, ki so pristali v razli\xc4\x8dnih delih nekdanjega Ruskega imperija. Beloruska vlada je uspela ustanoviti 150-350 \xc5\xa1ol in za\xc4\x8dela s pripravami za ustanovitev Univerze v Minsku._NEWLINE_Leta 1918 si je beloruski predsednik vlade na obisku pri Leninu neuspe\xc5\xa1no prizadeval dose\xc4\x8di rusko priznanje beloruske samostojnosti. Ker je bila Beloruska ljudska republika obkro\xc5\xbeena z mo\xc4\x8dnej\xc5\xa1imi sosedami, je kmalu izgubila svojo samostojnost in ni uspela postati prava dr\xc5\xbeava z ustavo ali opredeljenim dr\xc5\xbeavnim ozemljem. Januarja 1919 je Sovjetska Rusija zasedla Belorusijo in na njenem ozemlju ustanovila marionetno Sovjetsko socialisti\xc4\x8dno republiko Belorusijo, ki jo je nato z enako kratko\xc5\xbeivo Litovsko sovjetsko socialisti\xc4\x8dno republiko spojila v Litovsko-belorusko sovjetsko socialisti\xc4\x8dno republiko.\n_START_SECTION_\nVlada v izgnanstvu\n_START_PARAGRAPH_\nKo se je decembra 1918 nem\xc5\xa1ka vojska umaknila z ozemlja Belorusije, je njeno ozemlje zasedla Rde\xc4\x8da armada in ustanovila Sovjetsko socialisti\xc4\x8dno republiko Belorusijo. Svet Beloruske ljudske republike se je umaknil v Vilno in nato v Grodno, sredi\xc5\xa1\xc4\x8de delno avtonomne regije znotraj Republike Litve. Med poljsko invazijo po za\xc4\x8detku poljsko-sovjetske vojne leta 1919 pa se je Svet umaknil v Prago. V dvajsetih letih 20. stoletja si je v izgnanstvu neuspe\xc5\xa1no prizadeval za mednarodno priznanje beloruske dr\xc5\xbeave in podpiral protikomunisti\xc4\x8dna prizadevanja v Belorusiji ._NEWLINE_Med drugo svetovno vojno beloruska vlada v izgnanstvu, ki je bila nastanjena v Pragi, ni hotela sodelovati z nacisti\xc4\x8dno Nem\xc4\x8dijo in je dajala izjave v podporo zahodnim Zaveznikom. Leta 1945 je napredovanje Rde\xc4\x8de armade prisililo Svet Beloruske ljudske republike k umiku v zahodni del Nem\xc4\x8dije, ki sta ga okupirali britanska in ameri\xc5\xa1ka vojska. Februarja 1948 je Svet izdal poseben manifest, s katerim je razglasil, da je postal spet aktiven. Aprila 1948 je Svet skupaj z zastopniki beloruskih povojnih beguncev v Osterhofnu na Bavarskem organiziral konferenco._NEWLINE_Po razpadu Sovjetske zveze leta 1990 so podobne vlade v izgnanstvu sosednjih dr\xc5\xbeav (Litve, Poljske in Ukrajine) predale svoje mandate novim neodvisnim vladam svojih dr\xc5\xbeav. Tudi Svet Beloruske ljudske republike je bil pripravljen po razglasitvi beloruske samostojnosti leta 1990 predati svoj mandat demokrati\xc4\x8dno izvoljenemu beloruskemu parlamentu. Ko pa je leta 1994 izvoljeni predsednik Aleksander Luka\xc5\xa1enko vzpostavil svoj avtoritarni re\xc5\xbeim, se vrnil k sovjetskim dr\xc5\xbeavnim simbolom in ru\xc5\xa1\xc4\x8dino spet uvedel kot dr\xc5\xbeavni jezik, je Svet Beloruske ljudske republike opustil ta namen. Svet Beloruske ljudske republike \xc5\xa1e vedno obstaja kot vlada v izgnanstvu in lobira za interese beloruske diaspore v dr\xc5\xbeavah, kjer ima svoje zastopnike. Po stanju iz leta 2014 je Svet Beloruske ljudske republike najstarej\xc5\xa1a obstoje\xc4\x8da vlada v izgnanstvu na svetu._NEWLINE_Od poznih osemdesetih let 20. stoletja \xc5\xa1iroki krogi beloruske demokrati\xc4\x8dne opozicije praznujejo 25. marec, dan razglasitve neodvisnosti Beloruske ljudske republike, kot Dan svobode (belorusko \xd0\x94\xd0\xb7\xd0\xb5\xd0\xbd\xd1\x8c \xd0\xb2\xd0\xbe\xd0\xbb\xd1\x96). Tega dne obi\xc4\x8dajno opozicija organizira v Minsku mno\xc5\xbei\xc4\x8dne shode, organizacije beloruske diaspore, ki podpirajo belorusko vlado v izgnanstvu, pa organizirajo praznovanja.'